
ОПШТИНА ЦРНА ТРАВА
ИЗБОРНА КОМИСИЈА
Број: 7/2023
Датум: 09.11.2023. године
ЦРНА ТРАВА


З  А  П  И  С  Н  И  К
СА 18. СЕДНИЦЕ ИЗБОРНЕ КОМИСИЈЕ  
ОПШТИНЕ ЦРНА ТРАВА
ОДРЖАНЕ 09.11.2023. ГОДИНЕ

Седница је почела у 10:00 часова.
Седницу је отворио председник Изборне комисије општине Црна Трава, Бојан Цекић који је констатовао да су на седници Изборне комисије присутни: Предраг Цветковић, члан Изборне комисије, Новка Стојилковић, заменик члана Изборне комисије, Магдалена Илић, заменик члана Изборне комисије, Игор Дојчиновић, члан Изборне комисије, Зоран Николић, члан Изборне комисије Душица Петровић, члан Изборне комисије, Светлана Костадиновић, члан Изборне комисије, Раде Величковић, заменик члана Изборне комисије, Александар Николић, секретар Изборне комисије и Иван Синадиновић, заменик секретара Изборне комисије.

Како је констатовано присуство већине чланова комисије, председавајући је утврдио да постоји кворум за рад и пуноважно одлучивање.

Председавајући је предложио следећи,
                     

Д Н Е В Н И   Р Е Д:

1. Разматрање и доношење одлуке о одређивању бирачких места на територији општине Црна Трава за гласање на изборима за народне посланике Народне скупштине и одборнике Скупштине општине Црна Трава, који су расписани за 17. децембар 2023. године 
	
2. Текућа питања

Предложени дневни ред једногласно је усвојен.

Након тога прешло се на рад по тачкама дневног реда.



1. ТАЧКА
Ову тачку дневног реда образложио је Александар Николић који је навео да је доношење Одлуке о одређивању бирачких места нова надлежност локалних изборних комисија која је прописана Законом о локалним изборима и Законом о избору народних посланика. Према раније важећим прописима Одлуку о одређивању бирачких места доносила је Републичка изборна комисија на предлог општинске односно градске управе. 
Известилац даље наводи да је РИК  донео упутство о начину одређивања бирачких места којим је ближе прописан начин за одређивање бирачких места у постпуку спровођења избора.
У складу са наведеним прописима општинска, односно градска управа дужна је да достави локалној изборној комисији образложени предлог за одређивање бирачких места најкасније седам дана од дана кад је одлука о расписивању избора ступила на снагу. Локална изборна комисија дужна је да најкасније десет дана од дана ступања на снагу одлуке о расписивању избора донесе Одлуку о одређивању бирачких места. 
Одлука која се доноси је попут оне од претходне године, с обзиром да ће се гласање на изборима за народне посланике Народне скупштине и одборнике Скупштине општине одвијати на 12 бирачких места. Једина измена у односу на ранију одлуку, односи се на бирачко место бр. 10 у месној заједници Преслап, где је предлог Општинске управе да се гласање обави у новој згради Дома културе, с обзиром да је овај објекат у много бољем стању у односу на објекат основне школе где су се раније одржавала гласања. 
Известилац даље наводи да се бирачко место одређује за гласање највише 2.500, а најмање 100 бирача. У изузетним случајевима уз сагласност Републичке изборне комисије бирачко место може се одредити и за више од 2.500, односно мање од 100 бирача. 
С обзиром да на територији општине Црна Трава, осим бирачких места у Црној Трави и Градској, сва остала имају мање од 100 бирача, Општинска управа обратила се захтевом за давање сагласности за обављање гласања на оним бирачким местима која имају мање од 100 бирача. 
РИК је по поднетом захтеву Општинске управе дао сагласност за одржавање избора на предложеним бирачким местима. 
Извстилац даље наводи да код одређивања објеката за одржавање гласања општинска управа није имала много избора, с обзиром на правило да се гласање треба одржати пре свега у објектима у јавној својини, па ће се из тог разлога гласање одвијати у објектима у јавној својини у којима су одржавани избори претходних година, са изузетком бирачком места бр. 10, у Преслапу. 
Наведена бирачка места су углавном у стању пристојном за одржавање избора, а за она која нису биће довољно времена да се уреде. 
На крају истиче да је Одлука о одредђивању бирачких места на територији општине Црна Трава донета по обрасцу БМ -1 и да ће иста бити објављена на сајту РИК-а. 

Председавајући је отворио расправу.
За реч се нико није јавио.
Пошто у расправи нико није учествовао, иста је закључена и прешло се на гласање.
По извршеном гласању по првој тачки дневног реда константовано је да је 7 (седам) чланова гласало ЗА, против није било, уздржаних није било, тако да је Изборна комисија општине Црна Трава једногласно донелa:

· Одлуку о одређивању бирачких места на територији општине Црна Трава, за гласање на изборима за народне посланике Народне скупштине и изборима за одборнике Скупштине  општине Црна Трава, расписане за 17. децембар 2023. године


2. ТАЧКА
	У оквиру ове тачке Александар Николић, секретар Изборне комсије општине Црна Трава упознао је чланове изборне комисије да ће у наредним данима изборна комисија, радити појачаним интензитетом из разлога што се очекује да овлашћени представници политичких странака, коалиција и група грађана са територије општине Црна Трава предају изборној комисији изборне листе ради проглашења, као и да се очекује да изборној комисији буду предати предлози за именовање чланова општинске изборне комисије у проширеном стаставу овлашћених предлагача проглашених изборних листа, па моли чланове изборне комисије на приправност у погледу учешћа на наредним седницама о чијем одржавању ће бити благовремено обавештени. 

Како се више нико није јављао за реч седница је завршена у 10:30 часова.

Писани материјал је саставни део овог Записника.


ИЗБОРНА КОМИСИЈА
ОПШТИНЕ ЦРНА ТРАВА


                   СЕКРЕТАР                                                      		ПРЕДСЕДНИК
  Александар Николић, дипл.правник                              Бојан Цекић, дипл.правник

